ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

за прилагането на Регламент (ЕО) № 814/2000 на Съвета относно информационните мерки в областта на Общата селскостопанска политика

I. Въведение

Докладът се отнася до прилагането на Регламент (ЕО) № 814/2000 на Съвета през периода 2009—2010 г.

Целите на информационните мерки в областта на ОСП, определени в Регламент (ЕО) № 814/2000, са следните:

да се улесни разясняването на ОСП , а така също нейното прилагане и развитие, |

да се насърчи прилагането на европейския модел на развитие на селското стопанство и да се улесни разбирането му, |

да се предостави информация на селскостопанските производители и на другите лица, живеещи в селски райони, |

да се повиши обществената осведоменост по проблемите и целите на ОСП. |

- Дейностите се разпределят в две основни категории:

дейности, предложени от организации на трети страни за съфинансиране от ЕФГЗ (безвъзмездни средства) |

дейности по инициатива на Комисията, които са финансирани 100 % от ЕФГЗ („преки дейности“). |

- Съветът реши (член 8 от Регламент (ЕО) № 814/2000), че на всеки две години на Европейския парламент и на Съвета следва да се представя доклад за прилагането на регламента . Това е четвъртият такъв доклад. Първият доклад, обхващащ периода2000—2002 г., бе представен през май 2003 г.[1] Вторият доклад, за периода 2003—2006 г., излезе през юни 2007 г.,[2] а третият доклад, който обхваща периода 2007—2008 г., бе представен през май 2009 г.[3]

Приложенията, посочени в текста, са включени в придружаващия работен документ на службите на Комисията.

II. Бюджет

Бюджетът, предоставен за информационни мерки по бюджетен ред 05 08 06, беше увеличен от 7 милиона EUR за 2008 г. на 8 милиона EUR за 2009 г. и 8 милиона EUR за 2010 г. Разпределението на средствата между дейностите, предприети по инициатива на Комисията, и съфинансираните дейности (безвъзмездни средства) бе, както следва:

2009 г.: преки дейности (4 750 000 EUR) (59 %) — безвъзмездни средства (3 250 000 EUR) (41 %)

2010 г.: преки дейности (4 750 000 EUR) (59 %) — безвъзмездни средства (3 250 000 EUR) (41 %)

През 2009 г. изпълнението на бюджета, изразено в поети задължения, достигна 95 %, а през 2010 г. — 88%.

III. Разпределение на финансираните дейности

В рамките на комуникационната политика на Европейската комисия за подобряване на информираността на гражданите за ЕС, ГД „Земеделие и развитие на селските райони“ увеличи усилията си за планиране и провеждане на дейности, насочени към широката общественост и съответните заинтересовани страни през отчетния период. Ежегодната покана за представяне на предложения за съфинансирани мерки насърчи информационните дейности с максимално въздействие по отношение на достигането на възможно най-широка аудитория [4]. Като цяло продължиха усилията за определянето на потребностите на конкретни целеви групи, за по-подходящото формулиране на посланията, информационните дейности и стратегиите за разпространение, както и за оценката и обратната връзка, с оглед постигането на целите на регламента.

1. Безвъзмездни средства (комуникационни дейности, извършени по инициатива на външни организации)

В регламента се предвиждат два вида мерки — конкретни информационни мерки и годишни работни програми. Конкретните информационни мерки представляват информационни мероприятия, ограничени по продължителност и обем и проведени въз основа на отделен бюджет. Годишните работни програми представляват съвкупност от две до пет конкретни информационни мерки. За 2009 и 2010 г. беше решено (както и за 2008 г.) да се запазят само конкретните информационни мерки за съфинансиране в рамките на годишната покана за представяне на предложения през тези години, с цел да се опрости схемата за безвъзмездни средства.

Максималният размер на финансиране за споменатите по-горе мерки е 50 % от допустимите разходи. Размерът обаче може да бъде увеличен до 75 % в изключителни случаи, както се посочва в Регламента за прилагане и в поканата за предложения. През отчетния период само по 6 мерки (от общо 72) бяха отпуснати повече от 50 % — 3 през 2009 г. и 3 през 2010 г. Беше счетено, че те са от изключителен интерес в съответствие с критериите, заложени в поканите за представяне на предложения, които предвиждаха, че проектът трябва да се осъществи в една от държавите-членки на ЕС-12, да бъде с високо техническо качество и икономическа целесъобразност, да има ефективен план за разпространение (т.е. да се гарантира възможно най-широка аудитория) и да е получил резултат от минимум 75/100 точки от комисията за оценка на предложенията по критерия за предоставяне.

В рамките на поканата за представяне на предложения за 2009 г. бяха съфинансирани 37 конкретни дейности. През 2010 г. бяха съфинансирани 35 конкретни дейности, с които общият брой дейности за двете години достигна 72. Безвъзмездни средства бяха предоставени за 41 информационни кампании, 17 конференции и семинари, 7 аудиовизуални продукции, 2 участия в изложения, 1 проект за учебни посещения и 4 проекта в училища.

През 2009—2010 г. бе отбелязан ръст в броя на информационните кампании — причина за него бе акцентът, който поканите за представяне на предложения поставиха върху съфинансирани дейности с висока добавена стойност, в чиито обхват бе възможно комбинирането на поредица информационни мерки с цел постигане на максимално въздействие.

Видовете бенефициери на безвъзмездните средства бяха, както следва: професионални организации на селскостопански производители (13), неправителствени организации/асоциации (28), регионални и местни органи (16) и други (15).

[pic]Асоциациите и неправителствените организации, работещи в сферата на селското стопанство и развитието на селските райони на национално равнище (често членове на органи на равнище ЕС), присъстваха широко в списъка на бенефициерите. Освен тях присъстваха регионални органи и медийни организации, а също така, но в по-малка степен от преди, социално-професионални организации на ниво ЕС. При част от съфинансираните дейности бенефициерите се възползваха от възможността да привлекат като партньори в изпълнението на проектите и други организации.

В долната таблица е посочен броят на постъпилите и успешните кандидатури по държави-членки.

Таблица I

[pic]

В приложение 1 е направен обзор на безвъзмездните средства за отчетния период. Подробна информация за всяко отделно финансиране може да бъде намерена на уебсайта Europa: http://ec.europa.eu/agriculture/grants/capinfo/index_en.htm .

Както и преди, поканите за представяне на предложения поощряваха по-доброто определяне на целевите аудитории, както и по-ефективното разпространение на информацията. От заявителите се изискваше да представят медиен план за предложените от тях проекти, който да включва данни за осъществяването на проекта, начина за разпространение на посланието и измерването на ефективността. Важно е да се подчертае, че както и преди, по време на отчетния период значителен брой от съфинансираните дейности достигнаха до по-широка аудитория извън кръга на преките участници благодарение на мултиплициращия ефект на специализираната преса и медии, както и на по-активното използване на интернет като средство за разпространение на информация.

В отчетния период интересът от южната част на ЕС остана висок, както беше и досега. Трябва да се отбележи и продължаващото нарастване на броя на заявленията за отпускане на безвъзмездни средства от ЕС-12 през 2009—2010 г.

2. Информационни дейности, осъществени по инициатива на Комисията

През периода 2009—20010 г., както и през предишния период, значителен брой дейности бяха финансирани по инициатива на Комисията. Те често бяха осъществявани с външна техническа помощ. През отчетния период за тези мерки бяха отделени около 59 % от бюджета.

В приложение ІІ е предоставена подробна информация за комуникационните инициативи на Комисията през периода 2009—2010 г. и за съответните разходи.

Конференции

През периода 2009—2010 г. продължи тясното сътрудничество, насочено към организирането на конференции, с държавите-членки, Европейския парламент и другите служби на Комисията, както и с неправителствения сектор.

Както и преди, конференциите предоставиха форум за широко допитване и диалог по въпроси на политиките на ЕС. Така например през юни 2009 г. в Хърватия се проведе важна конференция по въпросите на разширяването. През март 2010 г. конференцията „Какво е бъдещето на млякото?“ събра в Брюксел всички заинтересовани страни (включително селскостопански производители, преработватели, дистрибутори и експерти от академичните среди) и предостави важен принос за продължаващото преосмисляне на сектора на млякото на равнище ЕС. През април 2010 г. журналисти от цял свят бяха поканени чрез Международната федерация на журналистите в областта на селското стопанство (IFAJ) на конференция/диалог в Брюксел за бъдещите насоки на ОСП; това спомогна за повишаване на осведомеността по въпросите на тази политика както в ЕС, така и в трети държави.

Конференцията „ОСП след 2013 г.“, проведена през юли 2010 г., отбеляза важен етап в дебатите относно бъдещето на ОСП.

Използването на уеб стрийминг технологии осигури широко разпространение на проявите в рамките на конференцията.

Участие/щандове на изложения

Организираните изложения през 2009—2010 г. бяха насочени най-вече към изтъкване на ползите от селското стопанство и развитието на селските райони за обществото като цяло. Подчертани бяха примерите за най-добри практики на политиката на ЕС в селските райони, опазването на традициите в тези райони и посрещането на нови предизвикателства като промяната на климата. Изложенията продължиха да предлагат форум за диалог относно селскостопанската политика със земеделски производители, други заинтересовани страни и широката общественост. Както и преди, бяха проведени специални мероприятия за ученици, включително по темата за насърчаване на по-здравословно хранене, които бяха обвързани със схемите за осигуряване на мляко, плодове и зеленчуци в училищата.

Публикации

Публикациите продължиха да отразяват законодателната програма и последните проучвания на Евробарометър относно потребностите от комуникация. Бяха издадени брошури, в които бе подчертавана важността на въпроси като устойчивото развитие, биогоривата и политиката за качеството в рамките на ОСП, и продължи разработката на публикации за широката общественост. През 2009 и 2010 г. ГД „Земеделие и развитие на селските райони“ също така участва в инициативата на службите на Комисията, озаглавена „Дневникът на Европа“, която е насочена към увеличаване на осведомеността на учениците на възраст между 15 и 18 години по въпросите на ЕС, включително селското стопанство. През отчетния период разработката на публикации в електронен формат остана в центъра на вниманието, като бе отчетено и по-интензивно използване на информационната мрежа на Европейската комисия при разпространението на публикации, насочени към широката общественост.

Интернет страница:

Уебсайтът „Земеделие и развитие на селските райони“ продължи да се развива през отчетния период и стана важен източник на специализирана информация относно ОСП и развитието на селските райони. Той също така изигра значителна роля в процеса на допитване до заинтересованите страни и широката общественост за бъдещата посока на селскостопанската политика. Бяха проведени две допитвания онлайн (едно публично допитване относно ОСП след 2013 г. и друго, по-специализирано, за оценката на въздействието на алтернативите, посочени в съобщението „ОСП през 2020 г.: подготовка за бъдещите предизвикателства в областта на хранителното снабдяване, природните ресурси и териториалния баланс“). Изразените мнения бяха взети предвид при продължаващите обсъждания относно изготвянето на законодателни предложения за бъдещата политика в областта на селското стопанство и развитието на селските райони в ЕС.

През 2009 и 2010 г. бяха създадени специални интернет страници за главните инициативи на ГД „Земеделие и развитие на селските райони“ в области на политиката като подготовката за ОСП след 2013 г., подобряването на селскостопанското качество в ЕС и предложенията за пакета от мерки за сектора на млякото.

Абонаментите за информационния бюлетин „Monitoring Agri-trade Policy (MAP)“ (анализи в областта на търговията със селскостопански продукти) нараснаха до 4900, „Agricultural commodity and food prices“ има около 1000, а новият „Agricultural Policy Perspectives“ — около 900 абоната.

Преходът към изцяло обновена версия на интернет страницата (нов дизайн, нова технология за управление на съдържанието и актуализирано съдържание) е значително напреднал.

Проучвания на общественото мнение

През 2009 г. ГД „Земеделие и развитие на селските райони“ отново използва количествените проучвания на Евробарометър, за да сондира мнението на гражданите на ЕС относно селското стопанство, ОСП и развитието на селските райони. Освен това през 2010 г. беше проведено още едно качествено проучване на отношението и нивото на информираност на широката общественост относно селското стопанство и ОСП, което обхвана и селскостопанските производители.

Посещения

В отчетния период ГД „Земеделие и развитие на селските райони“ продължи да приема групи от посетители, включващи главно селскостопански производители, техни представители, студенти, регионални и местни представители и представители на академичните среди . Целта на посещенията бе да се предложат обяснения и задълбочи информираността на гражданите за общата селскостопанска политика, както и за развитието на селските райони. Продължи и инициативата за диалог с университетите в държавите-членки.

Аудио-визуален сектор

В отчетния период бяха проведени аудио-визуални и медийни дейности, насочени към широката общественост. Това включваше разпространението в три последователни седмици през зимата на 2009 и 2010 г. на кратък четиридесетминутен филм (клип) за селското стопанство, озаглавен „Какъв ще бъде утрешният ден?“ в кината на двадесет и седемте държави-членки. Целта беше да се подчертае важността на селското стопанство за обществото като цяло. Посещаемостта в кината на ЕС-27 за двата периода на разпространение се оценяват на над 30 милиона зрители.

IV Комуникационни кампании по основни въпроси

Вече беше споменат широкият обществен дебат за бъдещето на селскостопанската политика на ЕС през периода април—юни 2010 г. Целта беше да се предизвика възможно най-широко участие в процеса на преосмисляне на ОСП на ранен етап от дебата. Това даде възможност за открит диалог, в който ОСП беше обсъждана от широката общественост, заинтересованите страни, мозъчни тръстове и академични общности. Този форум генерира около 5600 мнения и предложения от целия ЕС.

Впоследствие комисарят по селското стопанство и развитието на селските райони беше домакин на конференция относно този обществен дебат, проведена в Брюксел на 19 и 20 юли. Тя отбеляза важен етап в подготовката на съобщението на Комисията от ноември 2010 г. „ОСП през 2020 г.: подготовка за бъдещите предизвикателства в областта на хранителното снабдяване, природните ресурси и териториалния баланс“[5]. Успоредно с това ГД „Земеделие и развитие на селските райони“ организира мероприятие, насочено към широката общественост и проведено на площад „St Catherine“ в Брюксел, където бяха изложени храни и напитки от целия ЕС с цел да се представят богатството и разнообразието на европейската селскостопанска продукция. Поводът бе използван и да се присъди и връчи наградата за дизайн на новата емблема за биологично селско стопанство.

Европейският парламент, Европейският икономически и социален комитет и Комитетът на регионите участваха в обществения дебат със становища по собствена инициатива.

Впоследствие приемането на съобщението от Комисията беше съпроводено от разнообразни информационни дейности във всички държави-членки, организирани от ГД „Земеделие и развитие на селските райони“. Те включваха изложения пред заинтересованите страни във всички държави-членки. На брифингите присъстваха над 1300 заинтересовани страни, представляващи широка гама от социално-професионални организации, неправителствени организации, регионални и национални администрации и институции. Това мероприятие бе съпроводено от специални материали за пресата и медиите на всички езици на ЕС, както и от онлайн материали, включително аудиовизуална продукция. По приблизителни оценки мероприятието е достигнало до около 40 милиона телевизионни зрители в целия ЕС, като влиянието на печатните медии също е било значително. Както и при предишни инициативи на ГД „Земеделие и развитие на селските райони“ по основни области на политиката, това мероприятие представляваше важно упражнение по комуникация на местно ниво с всички заинтересовани страни, включващо по подразбиране широката общественост.

През отчетния период две допълнителни комуникационни кампании — „Изпий го“ и „Вкусната дружина“ — бяха проведени като част от дейностите за повишаване на осведомеността във връзка със схемите за осигуряване на мляко и плодове и зеленчуци в училищата като част от усилията на Комисията за подобряване на здравословното състояние и за здравословно хранене, описани в Бялата книга „Стратегия за Европа по отношение на храненето, наднорменото тегло и здравословните проблеми, свързани със затлъстяването“[6].

V. Съотношение на разходите (поети задължения и плащания) между безвъзмездни средства по инициатива на трети страни и информационни дейности по инициатива на Комисията

2008 г. | 2009 г. | 2010 г. |

Безвъзмездни средства | Преки дейности | Безвъзмездни средства | Преки дейности | Безвъзмездни средства | Преки дейности |

Предвиден бюджет | 3 000 000 | 4 000 000 | 3 250 000 | 4 750 000 | 3 250 000 | 4 750 000 |

Поети задължения) EUR | 2 532 768 | 3 860 889 | 2 833 990 | 4 745 654 | 2 740 497 | 4 280 963 |

Процент на усвояване | 84 % | 97 % | 87 % | 99,9 % | 84 % | 90 % |

Плащания | 1 499 066 | 3 069 402 | 1 848 458 | 4 320 404 | (*) | (*) |

(EUR) (**) |

(*) Все още няма данни, тъй като повечето от дейностите не са приключили..

(**) Плащанията, посочени в таблицата не представляват изпълнението за съответната година, а плащанията, извършени във връзка с поетите за съответната година задължения. Тези плащания прегрупират плащанията, направени през съответната и следващата година.

Трябва да се отбележи, че плащанията са винаги по-малки от първоначално заделените суми. При отпускането на безвъзмездни средства това се обяснява с факта, че първо, в повечето случаи окончателните разходи за дейностите са по-малки от първоначално прогнозираните от бенефициера и второ, че не всички разходи, декларирани от бенефициерите, могат да бъдат считани за приемливи. При дейностите по инициатива на Комисията разликите са по-малки и се дължат главно на поемане на задължения, включващи всички възможни предвидими разходи, които понякога се оказват по-ниски от първоначално заложените.

VI ЗАКЛЮЧЕНИЕ

През периода 2009—2010 г. продължиха усилията за повишаване на осведомеността относно ОСП сред широката общественост, както и за запазване и засилване на подкрепата от заинтересованите страни в областта на селското стопанство и селските райони. Особено внимание бе обърнато на ангажирането на широката общественост относно бъдещето на селскостопанската политика на ЕС след 2013 г. и насърчаването на обмяната на мнения със заинтересованите страни.

Инициативите, насочени към широката общественост и младата аудитория, използваща интернет и аудиовизуални инструменти, станаха по-интензивни. Продължиха усилията за осигуряване на максимално въздействие на комуникационните мерки както за съфинансирани дейности, така и за дейности по инициатива на Комисията. Като цяло това допринесе за повишаване на обществената осведоменост по въпросите и целите на ОСП и за осигуряване на информация за селскостопанските производители и жителите на селските райони в съответствие с целите на Регламент (ЕО) № 814/2000.

През 2010 г. ГД „Земеделие и развитие на селските райони“ направи подробен анализ на комуникационните си дейности през последните години. В резултат на това беше преразгледана и актуализирана комуникационната стратегия, за да отговаря на предизвикателствата към комуникацията и политическите приоритети за периода 2010—2015 г. Вниманието ще продължи да се съсредоточава върху бъдещето на ОСП, като целта е да се подобри още повече ефективността на комуникационните ни дейности и полезното взаимодействие с нашите правителствени и неправителствени партньори, като същевременно се вземат предвид технологичните промени и появата на нови медии.

[1] Доклад на Комисията до Европейския парламент и Съвета за прилагането на Регламент (ЕО) № 814/2000 на Съвета относно информационните мерки в областта на Общата селскостопанска политика (COM(2003)235 окончателен, 8.5.2003 г.)

[2] Доклад на Комисията до Европейския парламент и Съвета за прилагането на Регламент (ЕО) № 814/2000 на Съвета относно информационните мерки в областта на Общата селскостопанска политика (COM(2007)324 окончателен, 13.6.2007 г.)

[3] Доклад на Комисията до Европейския парламент и Съвета за прилагането на Регламент (ЕО) № 814/2000 на Съвета относно информационните мерки в областта на Общата селскостопанска политика (COM(2009)237 окончателен, 20.5.2009 г.)

[4] ОВ С 248, 30.9.2008 г., стр. 8; OВ C 215, 9.9.2009 г., стр. 3

[5] Съобщение на Комисията до Европейския парламент, Съвета, Европейския икономически и социален комитет и Комитета на регионите, „ОСП през 2020 г: подготовка за бъдещите предизвикателства в областта на хранителното снабдяване, природните ресурси и териториалния баланс“ (COM(2010) 672) окончателен от 18 ноември 2010 г.

[6] COM(2007) 279 окончателен, 30.5.2007 г.